ສຸລຕານໂອມານ ສັບຊ້ອນຄະນະລັດຖະບານ
ສຸລຕານ ກາບູສ ແຫ່ງໂອມານ ສັບຊ້ອນຄະນະລັດຖະບານ ເປັນເທື່ອທີສອງໃນນຶ່ງສັບປະດາ ທ່າມການປະທ້ວງຢ່າງຕໍ່ເນື່ອງ.
Sultan Qaboos ແຫ່ງໂອມານໄດ້ສັບຊ້ອນຄະນະລັດ ຖະບານຂອງທ່ານເປັນຄັ້ງທີສອງໃນນຶ່ງສັບປະດາ ຫລັງ ຈາກມີການປະທ້ວງຕິດຕໍ່ກັນມາເປັນເວລາຫລາຍມື້ຂອງ ປະຊາຊົນ ທີ່ທວງໃຫ້ມີການປະຕິຮູບທາງການເມືອງແລະ ໃຫ້ກໍາຈັດການສໍ້ລາດບັງຫລວງໃນວົງການລັດຖະບານ ໃນວັນເສົາວານນີ້ Sultan Qaboos ໄດ້ແຕ່ງຕັ້ງລັດຖະ ມຸນຕີປະຈໍາລາດຊະບັງລັງ ແລະລັດຖະມົນຕີປະຈໍາລາດຊະ ສໍານັກຄົນໃໝ່ ຜູ້ປົກຄອງໂອມານໄດ້ທໍາການສັບຊ້ອນຄະນະລັດຖະບານຂອງທ່ານແລ້ວໃນສັບປະດາກ່ອນນີ້ ອັນເປັນຄວາມພະຍາຍາມຢ່າງຈະແຈ້ງເພື່ອຍັບຍັ້ງບໍ່ໃຫ້ມີການປະທ້ວງເອົາການປະຕິຮູບດ້ານການເມືອງຢ່າງຮອບດ້ານທີ່ເກີດຂຶ້ນໃນປະເທດອື່ນໆໃນໂລກອາຣັບນັ້ນ ນອກນີ້ Sultan Qaboos ຍັງໄດ້ຊັ່ງໃຫ້ສ້າງໜ້າວຽກ ຂຶ້ນອີກ 5 ໜື່ນວຽກແລະເພີ່ມເງິນສົງເຄາະຂຶ້ນອີກສໍາລັບ ພວກຄົນຫວ່າງງານ ພວກປະທ້ວງໄດ້ສືບຕໍ່ທໍາການນັ່ງປະທ້ວງຢູ່ຕໍ່ມາໃນວັນເສົາວານນີ້ ໃນເມືອງ Sohar ຊຶ່ງຕັ້ງຢູ່ຫ່າງຈາກນະຄອນຫລວງ Muscat ໄປທາງທິດຕາເວັນຕົກສຽງເໜືອປະມານ 200 ຫລັກກິໂລແມັດ ໄດ້ມີການປະທ້ວງຕາມຖະໜົນຫົນທາງ ແລະນັ່ງປະທ້ວງຕິດຕໍ່ກັນມາຫລາຍບັ້ນໃນສັບປະດາຜ່ານມາ ຊຶ່ງບາງຄັ້ງໄດ້ມີການປະທະກັນກັບພວກກໍາລັງຮັກສາຄວາມປອດໄພຂອງປະເທດ ລັດຖະບານໂອມານຍອມຮັບວ່າ ຜູ້ປະທ້ວງຄົນນຶ່ງເສຍຊີວິດໃນເຫດວຸ້ນວາຍນັ້ນ ແຕ່ລາຍງານສື່ມວນຊົນອ້າງຄໍາເວົ້າຂອງການປະເມິນທີ່ບໍ່ເປັນທາງການວ່າ ຈໍານວນຜູ້ບາດເຈັບແລະເສຍຊີວິດມີຫລາຍກວ່ານັ້ນ